Diari Oficial de la Generalitat Valenciana


Sumari del DOGV 4439, del 13-02-2003 (2003/1272)

RESOLUCIÓ de 23 de gener de 2003, del director general de Transports, per la qual es convoca concurs públic per a l'adjudicació de cinc autoritzacions d'autotaxi de l'Àrea de Prestació Conjunta de Castelló.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4439

Data del DOGV
:   13-02-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/1272


Data del document
:   23-01-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Castelló de la Plana
    * taxi
    * concurs administratiu
    * llicència de transport

RESOLUCIÓ de 23 de gener de 2003, del director general de Transports, per la qual es convoca concurs públic per a l'adjudicació de cinc autoritzacions d'autotaxi de l'Àrea de Prestació Conjunta de Castelló. [2003/Q1272]
  
Exposició de motius:
  
L'article 3 del Decret 18/1985, de 23 de febrer, del Consell de la Generalitat Valenciana, sobre la creació d'àrees de prestació conjunta per als servicis de transport públic de viatgers en automòbils de turisme, indica que les autoritzacions de l'àrea seran atorgades per la Direcció General de Transports de la Conselleria d'Obres Públiques, Urbanisme i Transports amb l'informe previ dels municipis afectats i de la Junta Superior de Transports de la Generalitat Valenciana.
  
L'Orde de 15 de juliol de 1991, del conseller d'Obres Públiques, Urbanisme i Transports, per la qual es crea l'Àrea de Prestació Conjunta de Castelló per als servicis de transport públic de viatgers en automòbils de turisme crea l'Àrea de Prestació Conjunta de Castelló i la seua corresponent autorització, i establix en l'article 5 les prescripcions relatives a la creació i atorgament de noves autoritzacions i, concretament, l'obligació d'acreditar la necessitat i conveniència de la generació d'autoritzacions analitzant per a això la qualitat del servici, el tipus, el creixement i l'extensió dels nuclis de població de l'àrea, i la repercussió de les noves autoritzacions. L'orde esmentada establix una ratio o proporció d'una autorització d'àrea per cada 1.700 habitants. Així mateix, exigix la sol·licitud d'informe de la Junta Superior de Transports, audiència dels ajuntaments integrats, a les agrupacions professionals, centrals sindicals i associacions de consumidors i usuaris.
  
Al seu torn, la citada Orde de 15 de juliol, encomana a la Direcció General de Transports la determinació, a la vista de les necessitats acreditades, del nombre d'autoritzacions que cal atorgar, i es convoca a l'efecte, l'oportú concurs públic.
  
La Junta Superior de Transports, en la reunió de 3 de desembre de 2002, va informar favorablement sobre la proposta de creació de cinc autoritzacions per a l'Àrea de Prestació Conjunta de Castelló, atés el compliment dels requisits exigits per la normativa descrita, acreditada en el corresponent expedient.
  
Vista la normativa descrita i tenint en compte el que preceptua l'article 5 de l'Orde de 15 de juliol de 1991, in fine, del conseller d'Obres Públiques, Urbanisme i Transports, per la qual es crea l'Àrea de Prestació Conjunta de Castelló per als servicis de transport públic de viatgers en automòbils de turisme i l'article 23 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
Primer
  
Es creen cinc noves autoritzacions d'Àrea de Prestació Conjunta de Castelló, de transport públic discrecional de viatgers en automòbils de turisme (autotaxi), a les que correspondrà, respectivament, els números 98, 99, 100, 101 i 102.
  
Segon
  
Es convoca concurs públic per a l'adjudicació o concessió de les cinc autoritzacions creades d'autotaxi de l'Àrea de Prestació Conjunta de Castelló i s'aproven les bases per què es regix esta convocatòria, incloses com a annex I de la present resolució, així com el model d'instància, inclòs com a annex II.
  
Tercer
  
El règim de prestació del servici habilitat per les autoritzacions creades serà el derivat de l'aplicació del Decret 18/1985, de 23 de febrer, del Consell de la Generalitat Valenciana, sobre la creació d'àrees de prestació conjunta per als servicis de transport públic de viatgers en automòbils de turisme, l'Orde de 15 de juliol de 1991, del conseller d'Obres Públiques, Urbanisme i Transports, per la qual es crea l'Àrea de Prestació Conjunta de Castelló per als servicis de transport públic de viatgers en automòbils de turisme, les corresponents órdens del conseller d'Obres Públiques, Urbanisme i Transports sobre tarifes, la Llei 16/1987, de 16 de juliol, d'Ordenació del Transport Terrestre; el Reial Decret 1.211/1990, de 28 de setembre, que aprova el Reglament de la Llei 16/1987, de 16 de juliol; la Llei 10/1998, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, i la resta de la normativa vigent en matèria de transports.
  
De conformitat amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, la present resolució, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports, en el termini d'un mes des del dia següent de la seua publicació en el Diari Oficial de la Generalitat Valenciana.
  
València, 23 de gener del 2003.- El director general de Transports: Vicente Dómine Redondo.
  
ANNEX I
  
Bases de la convocatòria per a l'adjudicació de cinc autoritzacions d'autotaxi de l'Àrea de Prestació Conjunta de Castelló.
  
Primera. Objecte de la convocatòria
  
1. És objecte de la present convocatòria l'adjudicació, mitjançant la forma de concurs, de cinc autoritzacions d'Àrea de Prestació Conjunta de Castelló a les persones que tinguen els requisits establits en el present annex.
  
Segona. Règim jurídic
  
1. El present concurs es regix pels preceptes continguts en el Decret 18/1985, de 23 de febrer, del Consell de la Generalitat Valenciana, sobre creació d'àrees de prestació conjunta per als servicis de transport públic de viatgers en automòbils de turisme (article 5); el Reial Decret 763/1979, de 16 de març, pel qual s'aprova el Reglament Nacional dels Serveis Urbans i Interurbans de Transports en Automòbils Lleugers (articles 11 a 13); l'Orde de 15 de juliol de 1991, del conseller d'Obres Públiques, Urbanisme i Transports, per la qual es crea l'Àrea de Prestació Conjunta de Castelló, per als servicis de transport públic de viatgers en automòbils de turisme i, supletòriament, per la legislació de contractes de les administracions públiques i normativa de desenvolupament.
  
Tercera. Requisits dels aspirants
  
1. Per a prendre part en el concurs serà necessari:
  
a) Ser persona física.
  
b) Tenir nacionalitat espanyola o bé la d'un estat de la Comunitat Europea o d'un altre país estranger amb el que, en virtut del que disposen els tractats o convenis internacionals subscrits per Espanya, no siga exigible el citat requisit.
  
c) Estar en possessió del permís del carnet de taxista de l'Àrea de Prestació Conjunta de Castelló.
  
d) Estar en possessió del permís de conducció de la classe BTP (antic B-2), o superior o homologat.
  
e) No patir malaltia o impediment físic que impossibilite el normal exercici de la professió.
  
f) Comprometre's, per al cas de ser adjudicatari d'una autorització, a prestar el servei en règim de plena i exclusiva dedicació en la professió.
  
g) Comprometre's, per al cas de ser adjudicatari d'una autorització, a contractar i mantindre contractat un conductor assalariat per a l'explotació del servici.
  
h) No tenir pendent de pagament qualsevol sanció definitiva per incompliment de la legislació del transport.
  
Quarta. Instàncies, documentació i admissió
  
1. Les instàncies es dirigiran al director general de Transports i es presentaran en el Registre d'Entrada de la Conselleria d'Obres Públiques, Urbanisme i Transports (av. Blasco Ibáñez, 50, de València), o en el dels serveis territorials de la Direcció General de Transports en cada una de les tres províncies (a València, c/ Gregorio Gea, 27; a Castelló, av. del Mar, 16, i a Alacant, c/ Itàlia, 12) o per qualsevol dels mitjans admesos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Les sol·licituds o instàncies es formalitzaran segons el model adjunt a estes bases i podran presentar-se en el termini de 15 dies a partir del següent del de la publicació d'esta convocatòria en el Diari Oficial de la Generalitat Valenciana.
  
2. Les instàncies o sol·licituds que es presenten per a prendre part en el concurs hauran de contenir:
  
a) Nom i cognoms del sol·licitant.
  
b) Número de document nacional d'identitat.
  
c) Domicili de residència, localitat i província, a més del codi postal, dades que s'utilitzaran a l'efecte de notificacions.
  
d) Número de telèfon.
  
e) Declaració expressa que es desitja prendre part en el concurs públic per a l'adjudicació d'autorització d'Àrea de Prestació Conjunta de Castelló.
  
f) Lloc, data i firma del sol·licitant.
  
3. Juntament amb la instància, els interessats a prendre part en el concurs hauran de presentar la següent documentació:
  
a) Còpia compulsada del document nacional d'identitat i del número d'identificació fiscal
  
b) Certificat mèdic oficial que acredite que no patix malaltia o defecte físic que impossibilite la prestació del servici d'autotaxi.
  
c) Còpia compulsada del carnet de taxista de l'Àrea de Prestació Conjunta de Castelló.
  
d) Còpia compulsada del permís de conducció de la classe BTP (antic B-2) o superior o homologat.
  
e) Proposició de marca i model de vehicle que s'adscriuria al servici, en el cas de resultar adjudicatari d'una autorització, i les seues característiques tècniques, d'acord amb els mínims establits en la base sisena.
  
f) Compromís d'adscriure el vehicle proposat per al servici d'autotaxi a l'autorització que, si és procedent, s'adjudique.
  
g) Compromís exprés que, en el cas de resultar adjudicatari d'una autorització, es contractarà i mantindrà contractat per a la prestació del servici, un conductor assalariat i que, dins del termini establit en la base novena per a l'inici del servici després de l'adjudicació, s'aportarà còpia del corresponent contracte de treball.
  
h) Declaració jurada de dedicació a la conducció d'autotaxi amb plena i exclusiva dedicació en la professió.
  
i) Certificat de l'òrgan competent de la Seguretat Social acreditatiu d'estar afiliat a esta i al corrent en el pagament de les quotes, en el moment de la convocatòria del concurs, com a conductor assalariat per compte d'altre d'autotaxi en règim de plena i exclusiva dedicació en la professió, i haurà d'especificar data d'alta i períodes de cotització per dies cotitzats.
  
j) Certificat de l'òrgan competent estatal i autonòmic d'estar al corrent en el pagament de les obligacions tributàries.
  
4. Els certificats de la lletra j) del punt anterior hauran d'haver sigut expedits dins dels tres mesos anteriors al dia en què acabe el termini de presentació d'instàncies.
  
5. Si la sol·licitud no té totes les dades exigides o falta documentació acreditativa, es requerirà l'interessat perquè en el termini màxim de 10 dies esmene la falta o adjunte els documents preceptius amb la indicació que, si així no ho fera, i d'acord amb el que disposa l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es considerarà que ha desistit de la seua petició, prèvia resolució dictada en els termes prevists en l'article 42 de la citada llei.
  
Cinquena. Comissió qualificadora
  
1. Per a l'admissió de les sol·licituds, valoració dels mèrits i proposta de resolució, es constituirà una comissió qualificadora del concurs que estarà formada per cinc membres amb veu i vot. Un d'ells actuarà com a president i un altre com a secretari, els quals seran:
  
President: cap del Servici Territorial de Transports de Castelló.
  
President suplent: cap del Servici d'Administració del Transport.
  
Vocals:
  
Cap del Servici d'Administració del Transport.
  
Cap de Secció d'autoritzacions i Concessions.
  
Cap de Servici d'Arbitratge.
  
Un representant de les associacions de taxi a Castelló.
  
Un representant sindical.
  
Vocals suplents:
  
Cap de Secció Transport per Carretera.
  
Cap de Secció d'Ordenació del Transport.
  
Inspector de Transports.
  
Un representant de les associacions de taxi a Castelló.
  
Un representant sindical.
  
Secretari: cap de Secció d'Ordenació del Transport.
  
Secretari suplent: cap de Servici d'Arbitratge.
  
2. La comissió de qualificació, que actuarà d'acord amb les vigents normes reguladores del funcionament dels òrgans col·legiats, valorarà les instàncies presentades, confeccionarà les llistes d'admissió i exclusió, puntuarà els concursants segons els barems establits, resoldrà les possibles al·legacions o reclamacions i realitzarà la proposta de resolució sobre l'adjudicació de les autoritzacions.
  
3. Es faculta la comissió qualificadora per a realitzar, per mitjà dels seus membres o a través de l'assessorament d'altres tècnics, totes les comprovacions necessàries per a qualificar millor els mèrits adduïts. La comissió podrà tenir tants assessors com estime convenient i podrà interpretar les presents bases per a una adequada aplicació d'estes.
  
4. La comissió podrà demanar en tot moment als interessats quanta documentació estime pertinent per a la valoració dels mèrits.
  
Sisena. Mèrits
  
Els mèrits puntuables, que a continuació es descriuen i que hauran d'estar acreditats documentalment, seran avaluats per la comissió qualificadora d'acord amb el següent barem.
  
a) Estar prestant servici de forma ininterrompuda com a conductor assalariat d'un titular d'autorització d'Àrea de Prestació Conjunta de Castelló, en règim de dedicació exclusiva, en el moment de la sol·licitud: es puntuarà un punt per dia cotitzat a la Seguretat Social i es comptabilitzaran els dies corresponents a l'últim període del contracte sense interrupció.
  
L'antiguitat esmentada haurà d'acreditar-se mitjançant certificat expedit per l'òrgan corresponent de la Seguretat Social en el qual ha de constar el temps de cotització en règim de dedicació plena i exclusiva en la professió fins al dia de la convocatòria del concurs, com a conductor assalariat per compte d'altre d'autotaxi o autoturisme i si la cotització esmentada s'ha efectuat de forma ininterrompuda o continuada i, en el cas d'interrupcions, número i duració d'estes.
  
Es considerarà que hi ha interrupció de la cotització i, per tant, de l'antiguitat, quan existisca abandó voluntari de la professió com a conductor assalariat per un termini igual o superior a sis mesos. A estos efectes, no es consideraran interrupcions voluntàries les que es produïsquen amb motiu d'acomiadament improcedent degudament acreditat per sentència ferma o un altre document oficial que, a juí del tribunal, ho acredite.
  
Tampoc es consideraran interrupcions, les baixes per malaltia o incapacitat laboral transitòria acreditades degudament en l'expedient.
  
b) Els servicis prestats anteriors al període actual, es valoraran amb 0,5 punts per dia cotitzat.
  
c) Les interrupcions inferiors a sis mesos i superiors a tres mesos que, sumades, superen els 365 dies en períodes de cinc anys, disminuiran en un 30% el valor del dit període.
  
d) No es consideraran dies treballats, a l'efecte d'este concurs, aquells en què, per qualsevol circumstància, el servici s'haja prestat simultàniament amb l'exercici d'una altra professió o activitat.
  
e) En relació amb el vehicle proposat per a la prestació del servici, es valoraran els següents requisits, que tenen el caràcter de mínims:
  
- Motor amb una cilindrada mínima de 2.148 centímetres cúbics: un màxim de 10 punts.
  
- Longitud mínima exterior, mesura d'extrem a extrem del vehicle, de 4.775 mm: un màxim de 10 punts.
  
- Amplària mínima exterior, mesura d'extrem a extrem del vehicle, de 1.799 mm: un màxim de 10 punts.
  
- Alçària total sobre el sòl no superior a 1.435 mm: un màxim de 10 punts.
  
- Maleter amb una capacitat útil mínima de 460 litres: un màxim de 10 punts.
  
- Aire condicionat o sistema de climatització: un màxim de 20 punts.
  
Setena. Criteris d'adjudicació de les autoritzacions d'àrea
  
1. En l'adjudicació de les autoritzacions d'àrea es tindrà en compte la següent prelació:
  
a) A favor de les persones que siguen conductors assalariats de titulars d'autorització de l'Àrea de Prestació Conjunta de Castelló i que presten servici amb plena i exclusiva dedicació en la professió, acreditada per la possessió i vigència del carnet de conductor de l'àrea i la inscripció i cotització per tal concepte en la Seguretat Social i tindrà preferència qui durant més temps haguera sigut conductor de taxi. Serà criteri de prioritat l'antiguitat i la prestació de servici ininterromput durant més temps.
  
b) Aquelles autoritzacions que no arribaren a adjudicar-se d'acord amb l'apartat anterior s'assignaran a favor de les persones que les sol·liciten.
  
Dins d'este grup, serà criteri de prioritat la no-titularitat d'autorització d'àrea o llicència i l'anterioritat en el moment de presentació de la corresponent instància, i hauran de complir la resta de requisits exigits en les bases de la convocatòria.
  
c) En el cas que no s'arriben a adjudicar totes o alguna de les autoritzacions creades, es declararà desert el concurs en relació amb estes.
  
Huitena. Procediment
  
1. Anunciada la convocatòria del concurs públic i una vegada transcorregut el termini de presentació de sol·licituds o instàncies, la comissió qualificadora es reunirà per a realitzar la valoració dels documents rebuts, aprovar la relació provisional d'admesos i exclosos al concurs, i, si és procedent, reclamar els documents que jutge necessaris o oportuns. Al seu torn, haurà d'aprovar la publicació de la citada relació en el Diari Oficial de la Generalitat Valenciana i donarà un termini de 15 dies per a la presentació d'al·legacions.
  
2. Una vegada feta pública la llista d'admesos i exclosos al concurs i transcorregut el termini per a presentar-hi al·legacions, la comissió es reunirà i procedirà a avaluar les reclamacions que s'hagueren presentat, i s'elaborarà a l'efecte la llista definitiva d'admesos i exclosos al concurs. Procedirà, així mateix, a aplicar els criteris de baremació o puntuació en relació amb les instàncies presentades pels concursants admesos al concurs i els mèrits documentats i acordarà la publicitat en el Diari Oficial de la Generalitat Valenciana de la llista d'admesos amb la puntuació obtinguda i donarà un termini de 15 dies perquè es puguen presentar al·legacions contra la puntuació.
  
La puntuació definitiva de cada concursant es determinarà sumant les puntuacions que es descriuen en la base sisena.
  
3. Transcorregut el termini de presentació de reclamacions, la comissió es reunirà per a resoldre-les, realitzar la valoració definitiva dels mèrits corresponents a cada expedient i confeccionar la llista definitiva dels concursants amb les puntuacions obtingudes i elevar l'acta del concurs amb la proposta de resolució de l'adjudicació de les autoritzacions per concurs al director general de Transports.
  
Si no s'hagueren presentat reclamacions, la llista amb la puntuació provisional passarà a ser definitiva.
  
4. La comissió estarà facultada per a la interpretació i resolució de qualsevol dubte que se suscite en relació amb l'aplicació de les presents bases del concurs i amb l'aplicació de la normativa general vigent a este.
  
Novena. Adjudicació
  
1. El director general de Transports resoldrà l'adjudicació de les autoritzacions d'àrea creades, segons l'orde de puntuació obtinguda, a les persones que formen la llista definitiva i fins a esgotar el nombre d'autoritzacions creades. Si el nombre d'autoritzacions creades fóra major que el nombre de persones que formen la llista definitiva, es declararà desert el concurs en relació amb les autoritzacions no adjudicades.
  
2. La resolució del director general de Transports haurà de ser publicada en el Diari Oficial de la Generalitat Valenciana i notificada a les persones que resultaren adjudicatàries de les autoritzacions.
  
Si en el termini de set mesos comptadors des del dia que finalitza el termini de presentació de sol·licituds no s'aprova la resolució corresponent a esta convocatòria, s'entendrà que totes les peticions presentades queden desestimades.
  
La comissió qualificadora podrà formular proposta en el sentit que siga declarada desert el concurs si, a juí seu, no hi haguera concursants amb mèrits suficients per a obtindre l'adjudicació.
  
3. La validesa de les autoritzacions de l'Àrea de Prestació Conjunta de Castelló que s'adjudiquen estarà condicionada al fet que els vehicles a què s'adscriguen tinguen les condicions exigides pel Reial Decret 763/1979, de 16 de març, pel qual s'aprova el Reglament Nacional dels Serveis Urbans i Interurbans de Transports en Automòbils Lleugers; Orde de 15 de juliol de 1991, del conseller d'Obres Públiques, Urbanisme i Transports, per la qual es crea l'Àrea de Prestació Conjunta de Castelló, per als servicis de transport públic de viatgers en automòbils de turisme i la resta de normativa de transports aplicable, a més dels requisits mínims establits en el present annex. Estos vehicles hauran de ser els que l'adjudicatari va indicar juntament amb la instància presentada per a participar en el concurs.
  
4. Els nous titulars de les autoritzacions hauran de començar a prestar el servici amb els vehicles adscrits a cada una d'elles, en el termini de 60 dies naturals comptadors des de la data de notificació de l'adjudicació d'aquelles per resolució del director general de Transports. No es podrà iniciar la prestació del servici si prèviament no s'ha aportat còpia del contracte de treball de conductor assalariat per a l'explotació del servici.
  
En el cas de no poder complir estos requisits per causa de força major, el titular haurà de sol·licitar una pròrroga per escrit a la Direcció General de Transports, abans de véncer el termini esmentat.
  
5. Qualsevol falsedat o incompliment dels requisits exigits implicarà l'anul·lació de la sol·licitud presentada i, si és procedent, de l'adjudicació de l'autorització d'àrea realitzada, quan es descobrisquen estes circumstàncies tant com a conseqüència de l'acció d'inspecció, vigilància i control per part de la Direcció General de Transports i dels ajuntaments dels municipis integrats en l'àrea, d'ofici o a instància de part, com de qualsevol altra circumstància o actuació. En este sentit, la Direcció General de Transports podrà deixar sense efecte qualsevol de les autoritzacions adjudicades, prèvia audiència de l'interessat, quan l'adjudicatari o beneficiari incórrega en els supòsits descrits i, especialment en:
  
a. No realitzar l'activitat que motiva la concessió.
  
b. Deixar de tenir els requisits exigits.
  
c. Incomplir, sense causa que ho justifique, les condicions establides en la present convocatòria.